4 vas wat slaghuis probeer beroof | Netwerk24
11 Februarie 2019 16:14
Die drie mans en 'n vrou wat Maandag deur die polisie aangekeer is toe hulle 'n slaghuis in Mbombela wou beroof. Foto: SAPD
Die blitsvinnige optrede van lede van die polisie Maandagoggend in Mbombela, Mpumalanga, het daartoe gelei dat vier vermeende rowers, wat 'n slaghuis wou beroof, in hegtenis geneem is.
Volgens kol. Mtsholi Bhembe, polisiewoordvoerder, het die polisie Maandag omstreeks 08:30 inligting van die publiek ontvang dat gewapende rowers besig is om 'n slaghuis in Mbombela te beroof.
"Polisiebeamptes van Mbombela en lede van die blitspatrollie van Witrivier was blitsvinnig op die toneel en het vier verdagtes, tussen 26 en 33 jaar oud, in hegtenis geneem. Die verdagtes, 'n vrou en drie mans, het personeel by die slaghuis met vuurwapens aangehou. Hulle wou na bewering vleis steel," het Bhembe gesê.
Volgens Bhembe sal die verdagtes eersdaags in die landdroshof op aanklagte van sakeroof en die besit van ongelisensieerde vuurwapens verskyn.